AWC บุ๊กบัญชีใหม่! กดค่าเสื่อมลด หนุนกำไรเพิ่ม-ดีอีหด จับตาเทิร์นอะราวด์เต็มตัว Q3/64
AWC บุ๊กบัญชีใหม่! กดค่าเสื่อมลด หนุนกำไรเพิ่ม-ดีอีหด จับตาเทิร์นอะราวด์เต็มตัว Q3/64
3 มี.ค. 2564

บริษัทหลักทรัพย์ บัวหลวง จำกัด หรือ BLS ระบุในบทวิเคราะห์ว่า บริษัท แอสเสท เวิรด์ คอร์ป จำกัด (มหาชน)   หรือ AWC ตั้งแต่วันที่ 1 ม.ค. 2564 ได้มีการเปลี่ยนแปลงนโยบายบัญชีของการวัดมูลค่าสินทรัพย์เพื่อการลงทุน (คือธุรกิจ commercial ได้แก่อาคารสำนักงานและค้าปลีก) จากวิธีราคาทุน (cost method) เป็นวิธีมูลค่ายุติธรรม (fair value) เพื่อสะท้อนมูลค่าที่แท้จริง
โดยบริษัทรายงานว่าผลของการเปลี่ยนแปลงดังกล่าว จะทำให้ประมาณการส่วนเพิ่มของส่วนทุน ณ สิ้นปี 2563 เพิ่มขึ้น 6.6พันล้านบาท ทำให้ส่วนทุนเพิ่มเป็น 77 พันล้านบาท นอกจากนี้ผลกระทบจากการเปลี่ยนแปลงวิธีการบัญชีดังกล่าวเป็นบวกต่อผลประกอบการในอนาคตดังนี้
-อัตราส่วนหนี้สินต่อทุนจะลดลงจาก 0.75 เท่า ณ สิ้นปี 2563 เป็น 0.70 เท่า ณ สิ้นไตรมาส 1/2564
-บริษัทจะมีการบันทึกค่าเสื่อมราคา (depreciation) ลดลงอย่างมีนัยสำคัญ ตามวิธี Fair value ของสินทรัพย์เพื่อการลงทุน (อาคารสำนักงานและค้าปลีก)
อีกทั้งอาจมี upside ของรายได้ที่เพิ่มขึ้นจากการตีราคาสินทรัพย์เพื่อการลงทุนเพิ่ม ซึ่งจะประเมินมูลค่าของปี 2564 ทำให้คาดว่าจะเกิดขึ้นได้ในครึ่งปีหลัง หรือช้าสุดคือไตรมาส 4/2564
อย่างไรก็ตามจะนับรายการดังกล่าวเป็นรายการพิเศษ และไม่ส่งผลต่อการดำเนินงานหลัก แต่รายการนี้อาจเพียงทำให้ตอนประกาศงบดูดี และผลกระทบสุทธิต่องบกำไรขาดทุนคาดจะเป็นบวก (หลักๆ จากค่าเสื่อราคาที่ลดลง) ราว 600-800 ล้านบาท ต่อปี หรือ 150-200 ล้านบาทต่อไตรมาส โดยเริ่มในไตรมาส 1/2564
ดังนั้นทำให้คำนวณได้ว่าด้วย speed การขาดทุนหลักที่ลดลงเทียบไตรมาสก่อนหน้ามาตลอดในไตรมาส 3/2563-ไตรมาส 4/2563  เทียบจากจุดต่ำสุดคือไตรมาส 2/2563  น่าจะทำให้ AWC มีลุ้น “กำไร” ได้ในไตรมาส 3/2564
ดังนั้นนักลงทุนควรมีหุ้น AWC อย่างมีนัยระดับหนึ่ง เนื่องจากได้วิเคราะห์ว่ามีความเป็นไปได้สูงที่ AWC น่าจะสามารถturnaround ผลประกอบการจากขาดทุน (ติดลบตัวแดง) มาตลอดตั้งแต่มีการแพร่ระบาดของ COVID-19 ในไตรมาส2/2563-ไตรมาส 1/2564 เป็น “breakeven หรือ บวก หรือ กำไร” ได้ก่อนเป็นเบอร์ต้นๆ ในกลุ่มท่องเที่ยวจึงแนะนำซื้อ ราคาเป้าหมาย 5.80 บาท